**INDOKOLÁS**

***a mezei őrszolgálatról szóló 5/2015. (III.27.) önkormányzati rendelet módosításáról szóló …./2019. (….) önkormányzati rendelethez***

**A Rendelet 1. §-ához**

E szakaszban utalás történik a termőföld fogalmára, amely a termőföld védelméről szóló törvény tartalmaz. A mezőőri járulékot a termőföld után kell fizetni. T*ermőföld:*az a földrészlet, amely a település külterületén fekszik, és az ingatlan-nyilvántartásban szántó, szőlő, gyümölcsös, kert, rét, legelő (gyep), nádas vagy fásított terület művelési ágban van nyilvántartva, kivéve, ha a földrészlet az Evt.-ben meghatározott erdőnek minősül.

**A Rendelet 2. §-ához**

E szakasz a mezőőri járulékfizetési kötelezettség megállapításával kapcsolatos eljárási szabályokat tartalmazza. Kiemelésre kerül, hogy a fizetési kötelezettség a földhasználót,ennek hiányában a tulajdonost terheli, akinek a tárgyév első napján a termőföld a tulajdonában vagy használatában van. Tekintettel arra, hogy mindig a tárgyév első napja az irányadó a fizetési kötelezettség megállapítása szempontjából, az év közben keletkezett járulékfizetési kötelezettséget, valamint a járulékfizetési kötelezett megállapítását befolyásoló tényezők (tulajdonos, földhasználó személye, művelési ég, területnagyság) megváltozását a keletkezést, illetve változást követő év január 15. napjáig kell bejelenteni az erre a célra rendszeresített formanyomtatványon, az igazoló dokumentumokkal. Igazoló dokumentum lehet egy földhasználati lap vagy szerződés másolata.

A mezőőri járulék megállapítása önkéntes bevallás alapján működik. Első alkalommal 2020. április 30. napjáig kell a bevallást teljesíteni, ezt követően csak akkor kell bevallást tenni, ha a járulékfizetési kötelezettség megállapítását befolyásoló tényezőkben változás következett be vagy új járulékfizetési kötelezettség keletkezik.

Amennyiben a kötelezett nem tesz eleget a bejelentési kötelezettségének, a jegyző hivatalból, a rendelkezésre álló ingatlan-nyilvántartási adatok alapján állapítja meg a járulék mértékét határozattal.

A járulék mértéke eltérően alakul az egyes években.

A járulék késedelmes megfizetése esetén késedelmi pótlék kerül felszámításra a törvényes kamat mértékének megfelelően.

A mezőőri járulék megállapítása során mögöttesen az általános közigazgatási rendtartásról szóló törvény, valamint a közigazgatási szabályszegések szankcióinak átmeneti szabályairól, valamint a közigazgatási eljárásjog reformjával összefüggésben egyes törvények módosításáról és egyes jogszabályok hatályon kívül helyezéséről szóló törvény rendelkezései az irányadók. E törvények alapján lehetőség van arra, hogy a mezőőri járulékfizetési kötelezettség keletkezésével vagy adatok megváltozásával kapcsolatos bejelentési kötelezettség elmulasztása esetén a jegyző közigazgatási bírságot szabjon ki a kötelezettel szemben, amelynek összege természetes személy esetén 5000-200.000.-Ft-ig, jogi személy esetén pedig 2.000.000.-Ft-ig terjedhet.

Kiemelendő, hogy a mezőőri járulék fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény szerint adók módjára behajtandó köztartozás, így a megállapított járulék megfizetésének elmulasztása esetén a végrehajtás az adóhatóság által foganatosítandó végrehajtási eljárásokról szóló törvény alapján történik.

**A Rendelet 3. §-ához**

A rendelet hatálybalépéséről rendelkezik. A gazdasági stabilitásról szóló törvény 32. §-a szerint fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

A jogszabály fenti indokolásának az Indokolások Tárában - a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III.13.) IM rendelet 20. § (3) bekezdés alapján – történő közzététele szükséges.

Battonya, 2019. november ………..

**Varga István Tamás**

jegyző